《观李山人海市图》
明代·杨巍

箧中何所有，惟有海市图。我知山人心，长与变化俱。

天地蟠胸臆，楼台倏有无。岂为蛟蜃宅，本是神仙区。

秦皇亦英主，东坡乃巨儒。空劳平生心，不得到蓬壶。

昨日安期生，访我跨双凫。自言阜乡亭，密迩帝君都。

又言尘世幻，沧海有时枯。袖里出仙籍，独见尔与吾。

去去凌飞虹，手中握玉枢。谁云阻弱水，若过东家垆。

堪悲轩冕客，终日在泥涂。

作者简介：（约1514—约1605）明山东海丰人，字伯谦，号梦山。嘉靖二十六年进士。除武进知县，擢兵科给事中，以忤吏部，出为山西佥事。隆庆时为右副都御史，巡抚山西，减驿银，筑城堡。乞养去。万历间历户部、工部、吏部尚书。时申时行当国，巍素厉清操，然已年老，多听其指挥。万历十五年大计，徇时行指，贤否混淆，素望大损。十八年，年近八十致仕归，归田十五年卒。工诗，有《存家诗稿》。